Guvernul a aprobat o schemă de ajutor de stat pentru activităţi productive şi pentru industria prelucrătoare, o schemă mult aşteptată pentru mediul de afaceri, în valoare de 500 de milioane de euro, de a anunţat, joi, ministrul Finanţelor, Marcel Boloş.
"Schema de ajutor de stat aprobată de către Guvern pentru susţinerea investiţiilor mediului de afaceri are o valoare de 500 de milioane de euro. Proiectele care ar urma să fie depuse au o valoare minimă de 10 milioane de euro şi o valoare maximă de 100 de milioane de euro. Sunt activităţi care se referă doar la industria şi producţia industrială, industria prelucrătoare, iar în acest context anticipăm un efect multiplicator pentru economie consistent încât crearea de locuri de muncă, dar şi atragerea de investiţii în economie să poată să fie dusă la bun sfârşit pentru a asigura o dezvoltare sustenabilă a României", a spus Boloş, la briefingul de la finalul şedinţei de Guvern.
Ministrul Finanţelor a menţionat că au fost adoptate joi şi măsurile privind amânarea amendării faptelor contravenţionale pentru modulul e-Factura.
"Pentru modulul de e-Factura, amenzile care erau între 1.000 lei, valoarea minimă pentru întreprinderile mici şi mijlocii, până la 10.000 lei pentru contribuabilii încadraţi în categoria întreprinderilor mari, s-au amânat până pe data de 1 iunie", a subliniat el.
Potrivit sursei citate, Guvernul a adoptat joi şi pachetul de măsuri referitoare la finanţarea proiectelor de investiţii din fonduri externe de rambursabile, măsurile privitoare la operatorii economici cu capital de stat şi cu capital al unităţilor administrativ-teritoriale, precum şi cele referitoare la măsurile cu caracter social.
"De asemenea, au fost adoptate măsurile care privesc acordarea unor drepturi sociale în rândul angajaţilor, după modelul pe care îl avem pentru sectorul public şi avem şi o serie de măsuri sociale care privesc atât indemnizaţiile de merit acordate în domeniul culturii, cât şi actualizarea indemnizaţiilor veteranilor de război care sunt într-un număr de peste 200.000, actualizarea cu inflaţia anuală, iar ori acest mecanism nu li se aplică şi desigur măsurile care ţin de indemnizaţiile membrilor Academiei Române, care au fost actualizate şi aprobate de către Guvern. Cam aceasta ar fi sumarul, în mare, a măsurilor pe care Guvernul le-a adoptat", a afirmat ministrul Finanţelor.